ELKE ETE... EN NAGMAAL
Geskep op 14 Mei 2011 | Druk | E-Pos
SO BLOEI JOU KINDERS OM JOU DIS
Hulle kou kougom, strooi papiere rond en lawaai in die skool se gange. Dis waaroor onderwysers in die jare-1940's oor hulle leerlinge gekla het. In die jare 2000+ klink die klagtes van onderwysers oor leerlinge heelwat ernstiger: Hulle raak swanger, verkrag medeskoliere, rand mekaar aan en gebruik drank en dwelms.
Die afgelope sestig jaar of wat het die wêreld inderdaad aansienlik verander. Televisie en internet is alledaags. Ons kan nie meer sonder selfone nie. Baie min mense vervaardig vandag meer goedere, die meeste van ons maak 'n bestaan deur ons kennis of kundigheid te verkoop. Ons verwissel baie gereelder van werk as ons ouers en talle van ons moet herhaalde kere totaal van beroep verander net om aan die lewe te bly.
Die instelling waar 'n mens die verandering in die samelewing die duidelikste sien, is by gesinne. Hier is 'n bietjie grootskrik-statistiek:
Die afgelope dertig jaar het buite-egtelike geboortes met 400% toegeneem.
Tienerselfmoorde het met 300% toegeneem.
'n Kwart van tieners doen 'n seksueel-oordraagbare siekte tydens hulle hoërskooljare op.
Daar is raad om jou gesin teen hierdie euwels te beskerm. Bedrieglik eenvoudige raad:
'REBOOT' DIE KERK!
DIE INLIGTINGSREWOLUSIE EN KERK-WEES
Pieter van der Dussen Jnr
Dit is 'n snaakse uitdrukking om te gebruik vir kerkwees, maar tog een wat noodsaaklik is! 'n Rekenaar benodig mos 'n 'reboot' wanneer daar soveel veranderings tydens die huidige sessie plaasgevind het dat dinge begin deurmekaar raak; dinge wil nou maar net nie vlot nie! So staan dit in die kerk vandag. Dit sou egter maklik wees om die vinger uitwaarts te draai en onmiddellik te reageer met ja, dié een en dáárdie maak sus en so, maar in eie geledere ook dinge mis te kyk: 'n Rekenaar benodig ook 'n 'reboot' indien daar iets ingrypends gebeur soos dat 'n nuwe program gelaai en die rekenaar se vermoë uitgebrei word.
Die gemeenskap van vandag plaas die kerk in 'n onbenydenswaardige posisie: Haar invloed word bevraagteken, haar leer belaglik gemaak en haar belydenis verafsku. In die loop van die artikel gaan eers na 'n paar los begrippe gekyk word, maar die los begrippe sal al meer verskillende aansigte van dieselfde aspek word. Aan die einde kan die nodige gevolgtrekkings gemaak word oor hoe dit gekom het dat die kerk en gemeenskap nie meer ooreenstem nie en wat die kerk moontlik kan doen om die onvergenoeglike situasie te verbeter.
APOKRIEWE BOEKE (1)
WAT IS APOKRIEWE BOEKE EN WAAROM HET DIT ONSTAAN?
Op hierdie webblad het ons al gepraat oor die apokriewe boeke van die Bybel. Nou gaan ons in 'n reeks meer breedvoerig daaroor gesels omdat talle mense nie weet wat dit is, waar dit vandaan kom en hoe om hierdie geskrifte te plaas nie. Daarby is dit 'n baie interessante onderwerp wat veral Christene sal verryk as hulle die boeke self lees.
Die betekenis van die woord 'apokrief' wat natuurlik 'n Griekse woord is, is 'om iets weg te steek." Dit beteken nie noodwendig om iets fisies te verberg nie maar eerder dat hierdie boeke nie bedoel was vir almal om te lees nie, moontlik net vir 'n klein groepie gelowiges wat die amper verborge waarhede daarin sou raaksien en verstaan. Heel moontlik is dit ook fisies weggehou van diegene wat tot verkeerde gevolgtrekkinge hieruit sou raak – veral die Nuwe-Testamentiese apokriewe blyk in hierdie kategorie te val.
Maar laat ons eers kyk na wat apokriewe eintlik is en waar dit vandaan kom.
Die heel eerste Christene het net soos ons vandag, ook lus gehad om te skryf en daar is talle verhale geskryf met 'n Christelike boodskap, briewe van bemoediging aan mekaar, en dokumentasie ter uitruil van inligting. Tesame met die Bybel het ons dus 'n redelike oorsig oor boeke wat in daardie tyd geskryf is alhoewel die apokriewe skrywers nie op dieselfde vlak as die Bybelskrywers gestel kan word nie.
DIE KEEROMSTRAAT- KLIEK (5)
Geskep op 13 Mei 2011 | Druk | E-Pos
HAVENGA SE KOALISIE-GEKONKEL
Sir Herbert Stanley, 'n gewese Britse Hoë Kommissaris, vertel van 'n gesprek wat hy met 'n intieme vriend en mede-reisiger van Havenga oppad terug van die Ottawa-konferensie gevoer het. Dié het aan hom gesê "that on that return voyage Mr Havenga had begun to think of coalition as feasible, desirable of General Smuts to make overtures, and still more in the processes of thought which led the Prime Minister to respond to those overtures."
Wie sou hierdie intieme vriend van Havenga gewees het? Bes moontlik Charles te Water, Hoë Kommissaris in Londen, wat in Kaapstad was met die opening van die Parlement op 20 Januarie, en met wie Stanley by daardie geleentheid 'n kort gesprek gevoer het.
Te Water, goed bevriend met sowel Havenga as Hertzog, was van September 1932 tot 24 Februarie 1933 op besoek in Suid-Afrika en het in Groote Schuur tuis gegaan. Pas ná sy aankoms het hy op 'n perskonferensie gewys op die "gekheid" van die bittere stryd tussen die taalgroepe wat oor goud ontstaan en Suid-Afrika se naam oorsee geskaad het, en op die mislukking van pogings om die ekonomiese nood binnelands te besweer. Dit het hy gepaar met 'n kragtige en openlike pleidooi dat die politieke verskille begrawe, die partystryd bygelê en sy beproefde landgenote byeengebring moes word.
'N DROEWIGE STORIE
Geskep op 12 Mei 2011 | Druk | E-Pos
Ja, sê ou Joggie vir my, hy het al baie gewonder oor die treurigste geluid op aarde.
Nou moet ek sê ons omstandighede was so dat jou gedagtes baie maklik in dié rigting gegaan het.
Ek ry die oggend oor daar na Joggie toe om te gaan kyk hoe dit gaan. En sonder veel woorde, toe ek hom na sy welstand vra, vra hy of ek nie saam met hom wil oorry na sy agterste land toe nie.
Drie jaar gelede het ons ook gery toe Joggie my gaan wys het hoe lyk 'n mielie as hy regtig die groei in hom het. Maar daardie jaar het die buie gereeld en op hul tyd gekom, en die land het blou in die mielies gestaan.
Vanjaar hou hy met die bakkie daar stil. Hy haal sy hoed af en sit dit tussen ons op die sitplek neer. Sy voorkop is wit en sy gesig is rooi gebrand. Sy hande is dik gewerk.
Ons kyk na die agterste land. Dis goeie grond. Hy ploeg hom tot amper teen die gesigseinder. Dis morge en morge mielies.